คณะกรรมการแก้สลากแพงพร้อมเปิดแพลตฟอร์มสลากออนไลน์ มิ.ย.นี้ ใครซื้อ-คนนั้นรับรางวัล ส่งต่อไม่ได้ ควบคู่ปราบต้นเหตุหวยแพง ดำเนินคดี-ตัดสิทธิโควตาไม่มีเลือกปฏิบัติ
คณะกรรมการแก้สลากแพงฯ ยืนยันจัดการแพลตฟอร์มออนไลน์ต้นเหตุสลากแพง ควบคู่กับการเปิดจำหน่ายสลากรูปแบบใหม่บนแพลตฟอร์มกองสลาก ใช้ แอปฯเป๋าตัง ใครซื้อ คนนั้นรับรางวัล เปลี่ยนมือไม่ได้ผอ.สำนักงานสลากฯ ยืนยัน การตัดโควตา ไม่ได้กลั่นแกล้ง แต่คนขายทำผิดกติกา นำสลากไปเปลี่ยนมือ จึงต้องดำเนินการ ย้ำต้องการผู้ค้าสลากที่อยู่ในกติกาข้อสรุปการประชุมคณะกรรมการเห็นชอบที่จะแก้ไขกฎหมายเพิ่มโทษทั้งทางแพ่ง ทางอาญาและกฎหมายอื่นๆ โดยจะต้องศึกษารายละเอียดเพิ่มเติม และนำเข้าที่ประชุมบอร์ดสำนักงานสลากฯพรุ่งนี้วันที่ 27 เมษายน 2565 นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาผู้ที่ได้รับความเดือดร้อนจากการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล แถลงข่าวหลังการประชุมคณะกรรมการชุดใหญ่ พร้อม พลโทสรรเสริญ แก้วกำเนิด อธิบดีกรมประชาสัมพันธ์ นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี พลตำรวจโทสุรเชษฐ์ หักพาล ผู้ช่วยผู้บัญชาการตำรวจแห่งชาติ พันโทหนุน ศันสนาคม ผู้อำนวยการสำนักงานสลากกินแบ่งรัฐบาล ร่วมแถลงนายอนุชากล่าวว่า ภายในเดือนพฤษภาคมนี้จะตั้งจุดขายสลากราคา 80 บาททั่วประเทศได้ถึง 1,000 จุด ส่วนวันที่ 2 มิถุนายน แพลตฟอร์มของกองสลากฯก็มีความพร้อมที่จะเปิดขายให้ประชาชน โดยให้ผู้ค้าสามารถร่วมเสนอขายสลากบนแพลตฟอร์มได้ โดยคาดว่าจะให้ผู้ที่มีสิทธิโควตาจองซื้อสลากล่วงหน้า ที่จะถูกคัดเลือกเข้ามาใหม่ 60,000 ราย จากที่ลงทะเบียนขอเป็นผู้มีสิทธิจองซื้อสลากล่วงหน้าเข้ามาแล้วก่อนหน้านี้รวม 9 แสนราย ได้เข้ามาขายเป็นอันดับแรก และเมื่อซื้อขายบนแอปฯเป๋าตัง ก็จะทำให้ ชื่อของคนซื้อสลากออนไลน์ใบนั้น เป็นผู้รับรางวัลเท่านั้น ไม่สามารถเปลี่ยนมือได้ส่วนการดำเนินคดีกับแพลตฟอร์มขายสลากออนไลน์ต่างๆ นั้นยืนยันว่า ทางสำนักงานตำรวจแห่งชาติให้ความยุติธรรมกับทุกฝ่ายตามกรอบของกฎหมายชัดเจน ไม่ได้เลือกปฏิบัติ โดยดำเนินการควบคู่กันระหว่างการจัดการกับคนกลางรายใหญ่ที่เอารัดเอาเปรียบประชาชนที่เป็นสาเหตุของสลากแพง ไปพร้อมกับการเปลี่ยนรูปแบบการค้าสลากในเดือนมิถุนายนนี้ด้านพันโทหนุน ศันสนาคม ผอ.สำนักงานสลากฯ กล่าวว่า ในส่วนของผู้ที่ไม่พอใจการตัดสิทธิโควตากว่า 7,000 ราย เพราะเป็นโควตาของแพลตฟอร์มมังกรฟ้า และมาชุมนุมที่ด้านหน้าสำนักงานสลากฯเมื่อวันที่ 25 เมษายนนั้น ขอชี้แจงว่า ตัวแทนผู้ค้าสลากทุกรายมีกติกาที่เขียนไว้ชัดเจนในสัญญาว่า ห้ามส่งต่อ เปลี่ยนมือ หรือให้ผู้อื่นขายแทน เมื่อทำผิดกติกา จึงต้องดำเนินการ และจะนำโควตาเหล่านั้นไปมอบให้กับคนที่อยากขายสลากจริงๆ แต่ไม่ได้โควตาต่อไป โดยยังมีสลากที่ต้องตรวจสอบย้อนกลับเพื่อตัดสิทธิอยู่อีกราว 1 หมื่นกว่าราย ยืนยันว่าไม่ใช่การรังแก แต่ทางสำนักงานสลากฯ ต้องการตัวแทนที่อยู่ในกติกาทั้งนี้ การประชุมในวันนี้ เป็นการประชุมเพื่อรับทราบความคืบหน้าการดำเนินงานของคณะอนุกรรมการทั้ง 3 คณะ โดยในเบื้องต้น ที่ประชุมได้เห็นชอบ มาตรการที่จะเพิ่มความเข้มข้นในการแก้ไขปัญหาการขายสลากเกินราคา ได้แก่ มาตรการทางแพ่ง มาตรการทางอาญา และมาตรการทางกฎหมายอื่นๆ โดยมาตรการทางแพ่ง ต้องมีการแก้ไขสัญญาการรับสลากไปจำหน่าย ระหว่างสำนักงานสลากฯ กับตัวแทน รายย่อย และสมาคม องค์กร โดยเพิ่ม "หน้าที่และความรับผิดชอบ" ในการควบคุมกำกับดูแลตัวแทนจำหน่าย เพื่อแก้ไขและลดปัญหาการเปลี่ยนมือของสลาก มีวางเงิน "มัดจำ" เพื่อเป็นประกันการปฏิบัติตามสัญญา รวมถึง การกำหนด "เบี้ยปรับ" กรณีมีการกระทำผิดสัญญา ซึ่งคณะอนุกรรมการจะศึกษาในรายละเอียดต่อไป และเห็นว่า การปรับแก้ไขรูปแบบของสัญญาสามารถดำเนินการได้ทันทีนอกจากนี้ ต้องมีการเพิ่มมาตรการทางอาญา โดยเห็นควรออกใบอนุญาตให้ผู้ขายสลาก รวมถึงการใช้มาตรการทางกฎหมายอื่น ๆ เช่น การกำหนดฐาน ความผิดเพิ่ม กรณีมีทำให้ราคาสลากมีความปั่นป่วน การขายสลากเกินราคาที่กระทำโดยเปิดเผย กฎหมายว่า ด้วยการป้องกันและปราบปรามการฟอกเงิน การตรวจสอบการชำระภาษีอากร เป็นต้น โดยสำนักงานฯ จะนำมติทั้งหมดในวันนี้เสนอคณะกรรมการสลากกินแบ่งรัฐบาล เพื่อให้ความเห็นชอบในวันพรุ่งนี้ (28 เมษายน 2565)